Skupni predlog UREDBA SVETA o spremembi Uredbe Sveta (ES) št. 1183/2005 o uvedbi določenih posebnih omejevalnih ukrepov za osebe, ki kršijo embargo na orožje glede Demokratične republike Kongo /* JOIN/2013/017 final - 2013/0160 (NLE) */





OBRAZLOŽITVENI MEMORANDUM (1) Uredba Sveta (ES) št. 1183/2005 uveljavlja Sklep Sveta 2010/788/SZVP in uvaja določene ukrepe za osebe, ki kršijo embargo na orožje glede Demokratične republike Kongo, vključno z zamrznitvijo njihovega premoženja. (2) Svet je s Sklepom Sveta 2012/811/SZVP z dne 20. decembra 2012 o spremembi Sklepa 2010/788/SZVP o omejitvenih ukrepih proti Demokratični republiki Kongo spremenil merila za uvrstitev fizičnih ali pravnih oseb, subjektov ali organov v prilogo k temu sklepu v skladu z RVSZN 2078 (2012) z dne 28. novembra 2012. (3) Uredbo (ES) št. 1183/2005 bi bilo prav tako treba spremeniti, da se upoštevata zahteva po pravnih jamstvih iz člena 215(3) PDEU in sodna praksa Sodišča Evropske unije. (4) Ti ukrepi spadajo na področje uporabe Pogodbe o delovanju Evropske unije, zato je za njihovo izvajanje potreben regulativni ukrep na ravni Unije, predvsem za zagotovitev, da jih bodo gospodarski subjekti v vseh državah članicah enotno izvajali. (5) Visoka predstavnica Unije za zunanje zadeve in varnostno politiko ter Evropska komisija predlagata, da se Uredba (ES) št. 1183/2005 ustrezno spremeni. 2013/0160 (NLE) Skupni predlog UREDBA SVETA o spremembi Uredbe Sveta (ES) št. 1183/2005 o uvedbi določenih posebnih omejevalnih ukrepov za osebe, ki kršijo embargo na orožje glede Demokratične republike Kongo SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 215 Pogodbe, ob upoštevanju Sklepa Sveta 2010/788/SZVP z dne 20. decembra 2010 o omejitvenih ukrepih proti Demokratični republiki Kongo in razveljavitvi Skupnega stališča 2008/369/SZVP[1], ob upoštevanju skupnega predloga Visoke predstavnice Unije za zunanje zadeve in varnostno politiko ter Evropske komisije, ob upoštevanju naslednjega: (1) Uredba Sveta (ES) št. 1183/2005 z dne 18. julija 2005 o uvedbi določenih posebnih omejevalnih ukrepov za osebe, ki kršijo embargo na orožje glede Demokratične republike Kongo[2] uveljavlja ukrepe iz Sklepa 2010/788/SZVP. Priloga I k Uredbi (ES) št. 1183/2005 vsebuje seznam fizičnih in pravnih oseb, subjektov in organov, na katere se nanaša zamrznitev sredstev in gospodarskih virov iz navedene uredbe. (2) Z Resolucijo Varnostnega sveta Združenih narodov (RVSZN) 2078 (2012) z dne 28. novembra 2012 so bila spremenjena merila za določitev oseb in subjektov, za katere veljajo omejitveni ukrepi iz odstavkov 9 in 11 RVSZN 1807 (2008). (3) Svet je 20. decembra 2012 sprejel Sklep 2012/811/SZVP[3] o spremembi Sklepa 2010/788/SZVP v skladu z RVSZN 2078 (2012). (4) Uredbo (ES) št. 1183/2005 bi bilo prav tako treba spremeniti, da se upoštevata zahteva po pravnih jamstvih iz člena 215(3) PDEU in sodna praksa Sodišča Evropske unije. (5) Za zagotovitev enotnih pogojev izvajanja te uredbe je treba Komisiji podeliti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije[4]. (6) Ti ukrepi spadajo na področje uporabe Pogodbe o delovanju Evropske unije, zato je za njihovo izvajanje potreben regulativni ukrep na ravni Unije, predvsem za zagotovitev, da jih bodo gospodarski subjekti v vseh državah članicah enotno izvajali. (7) Uredbo Sveta (ES) št. 1183/2005 bi bilo zato treba ustrezno spremeniti – SPREJEL NASLEDNJO UREDBO: Člen 1 Uredba (ES) št. 1183/2005 se spremeni: (1) Vstavi se naslednji člen 2a: „Člen 2a 1. Priloga I vključuje fizične ali pravne osebe, subjekte ali organe, ki jih je Odbor za sankcije ali Varnostni svet Združenih narodov določil kot: (a) osebe ali subjekte, ki kršijo embargo na orožje in s tem povezane ukrepe, kot je navedeno v členu 1 Sklepa 2010/788/SZVP in členu 2 Uredbe (ES) št. 889/2005[5], (b) politične in vojaške voditelje tujih oboroženih skupin, ki delujejo v Demokratični republiki Kongo (v nadaljnjem besedilu: DR Kongo) ter ovirajo razorožitev in prostovoljno vračanje ali preselitev borcev, ki tem skupinam pripadajo, (c) politične in vojaške voditelje kongovskih milic, ki prejemajo podporo zunaj DR Kongo ter ovirajo sodelovanje svojih borcev pri procesu razoroževanja, demobilizacije in ponovnega vključevanja, (d) politične in vojaške voditelje, ki delujejo v DR Kongo ter novačijo ali uporabljajo otroke v oboroženih spopadih in s tem kršijo veljavno mednarodno pravo, (e) posameznike ali subjekte, ki delujejo v DR Kongo in izvajajo hujše kršitve, katerih tarča so otroci ali ženske v oboroženih spopadih, vključno z ubijanjem in pohabljanjem, spolnim nasiljem, ugrabitvami ter prisilnim izseljevanjem, (f) posameznike ali subjekte, ki ovirajo dostop do humanitarne pomoči ali njeno razdeljevanje v vzhodnem delu DR Kongo, (g) posameznike ali subjekte, ki z nedovoljenim trgovanjem z naravnimi viri, tudi z zlatom, nezakonito podpirajo oborožene skupine v vzhodnem delu DR Kongo, (h) posameznike ali subjekte, ki delujejo v imenu ali po navodilih posameznika, uvrščenega na seznam, ali subjekta, ki je v lasti posameznika, uvrščenega na seznam, ali ga ta posameznik nadzoruje, (i) posameznike ali subjekte, ki načrtujejo ali finančno podpirajo napade proti pripadnikom mirovnih sil stabilizacijske misije Organizacije združenih narodov v Demokratični republiki Kongo (MONUSCO) ali v teh napadih sodelujejo. 2. Priloga I vključuje samo naslednje podatke o fizičnih ali pravnih osebah, subjektih ali organih s seznama: (a) za identifikacijo: za fizične osebe ti podatki vključujejo priimek in imena (vključno z morebitnimi drugimi imeni in nazivi); datum in kraj rojstva; državljanstvo; številko potnega lista in številko osebne izkaznice; davčno številko in številko socialnega zavarovanja; spol; naslov ali druge podatke o prebivališču; funkcijo ali poklic; za pravne osebe, subjekte ali organe pa ti podatki vključujejo ime, kraj in datum registracije, matično številko in sedež podjetja; (b) datum, na katerega so bili fizična ali pravna oseba, subjekt ali organ uvrščeni v Prilogo I; (c) razlogi za uvrstitev na seznam. 3. V Prilogo I se lahko vključijo tudi podatki o družinskih članih oseb s seznama, če se ti podatki v posameznem primeru štejejo za potrebne izključno zaradi preverjanja identitete zadevne fizične osebe s seznama.“ (2) Člen 9 se nadomesti z naslednjim: „Člen 9 1. Komisija je pooblaščena za: (a) spreminjanje Priloge I na podlagi ugotovitev bodisi Odbora za sankcije bodisi Varnostnega sveta Združenih narodov in (b) spreminjanje Priloge II na podlagi informacij, ki so jih posredovale države članice. 2. Brez poseganja v pravice in obveznosti držav članic po Ustanovni listini Združenih narodov, Komisija ohranja vse potrebne stike z Odborom za sankcije za učinkovito izvajanje te uredbe. 3. Komisija v Prilogi I navede razloge za svojo odločitev, da v navedeno prilogo doda vnos, ter o svojih odločitvah, vključno z razlogi za uvrstitev na seznam, obvesti osebe, subjekte ali organe s seznama, če so njihovi naslovi znani, če pa naslovi oseb, subjektov ali organov s seznama niso znani, jih na svoje odločitve opozori z objavo obvestila v Uradnem listu Evropske unije, s čimer takšnim osebam, subjektom ali organom s seznama omogoči, da predložijo pripombe. 4. Komisiji lahko predložijo pripombe tudi osebe, subjekti ali organi, ki so bili uvrščeni na seznam iz Priloge I pred uveljavitvijo te uredbe in so še vedno na seznamu. 5. Če se predložijo pripombe ali se predstavijo tehtni novi dokazi, jih Komisija posreduje Odboru za sankcije. 6. Komisija glede na predložene pripombe in kakršne koli druge relevantne informacije svojo odločitev ponovno obravnava v skladu s postopkom iz člena 9(a)(2) ter o rezultatu ustrezno obvesti osebo, subjekt ali organ. O rezultatu pregleda se obvesti tudi Odbor za sankcije.“ (3) Vstavi se naslednji člen 9a: „Člen 9a 1. Komisiji pomaga odbor, ki je odbor v smislu Uredbe (EU) št. 182/2011[6]. 2. Pri sklicevanju na ta odstavek se uporablja člen 5 Uredbe (EU) št. 182/2011.“ (4) Vstavi se naslednji člen 9b: „Člen 9b 1. Komisija obdeluje osebne podatke za opravljanje svojih nalog iz te uredbe. Te naloge vključujejo: (a) pripravo in sprejemanje sprememb Priloge I; (b) vnašanje vsebine Priloge I na elektronski konsolidirani seznam oseb, skupin in subjektov, za katere veljajo finančne sankcije EU, ki je na voljo na spletni strani Komisije[7]; (c) obdelavo podatkov o učinku ukrepov iz te uredbe, na primer o vrednosti zamrznjenih sredstev, in podatkov o odobritvah, ki so jih izdali pristojni organi. 2. Komisija lahko ustrezne podatke v zvezi s kaznivimi dejanji, ki jih storijo fizične osebe s seznama, ter s kazenskimi obsodbami teh oseb ali varnostnimi ukrepi v zvezi z njimi obdeluje samo, kolikor je tovrstna obdelava potrebna za pripravo Priloge I k tej uredbi. Tovrstni podatki se ne razkrijejo javnosti in se ne izmenjujejo. 3. V tej uredbi je enota Komisije iz Priloge II določena za ,upravljavca‘ za Komisijo v smislu člena 2(d) Uredbe (ES) št. 45/2001, da se zadevnim fizičnim osebam omogoči uveljavljanje pravic, ki jih imajo v skladu z Uredbo (ES) št. 45/2001.“ Člen 2 Ta uredba začne veljati dan po objavi v Uradnem listu Evropske unije. Ta uredba je zavezujoča v celoti in se neposredno uporablja v vseh državah članicah. V Bruslju, Za Svet Predsednik [1] UL L 336, 21.12.2010, str. 30. [2] UL L 193, 23.7.2005, str. 1. [3] UL L 101, 15.4. 2011, str. 24. [4] UL L 55, 28.2.2011, str. 13. [5] UL L 152, 15.6.2005, str. 1. [6] UL L 55, 28.2.2011, str. 13. [7] http://eeas.europa.eu/cfsp/sanctions/consol-list_en.htm